Forslag til RÅDETS AFGØRELSE om ændring af Rådets direktiv 2010/18/EU på grund af Mayottes ændrede status /* COM/2013/0413 final - 2013/0189 (NLE) */





BEGRUNDELSE 1. BAGGRUND FOR FORSLAGET Det Europæiske Råd har ved afgørelse 2012/419/EU ændret Mayottes status i forhold til Den Europæiske Union med virkning fra den 1. januar 2014. Derfor vil Mayotte fra denne dato ikke længere være et oversøisk territorium, men en region i den yderste periferi, jf. artikel 349 og 355, stk. 1, i TEUF. EU-retten vil være gældende på Mayotte fra den 1. januar 2014. Dette forslag er en følge af en anmodning fra de franske myndigheder om ændring af gældende EU-ret ved at udsætte gennemførelsen af Rådets direktiv 2010/18/EU af 8. marts 2010 om iværksættelse af den reviderede rammeaftale vedrørende forældreorlov, der er indgået af BUSINESSEUROPE, UEAPME, CEEP og EFS, og om ophævelse af direktiv 96/34/EF. Denne anmodning om udsættelse er sagligt begrundet i lyset af den særlige økonomiske situation på øen Mayotte: · Jobmarkedet er ikke særligt udviklet, og erhvervsfrekvensen er lav for en aktiv befolkning, der i alt tæller 43 200 indbyggere. · 15 % af den samlede beskæftigelse findes stadig i traditionelle erhverv (fødevareproducerende landbrug, småhåndværk og småhandel), som kun lige sikrer eksistensgrundlaget. · BNP pr. indbygger ligger 30 % under EU-gennemsnittet. · De franske myndigheder planlægger en gradvis forøgelse af de sociale rettigheder for at undgå økonomisk destabilisering på øen. Den planlagte forhøjelse af bidrag skal derfor foregå meget langsomt med indfasning indtil 2036, så at bidragene kan tilpasses de almindelige retsregler. 2. RESULTATER AF HØRINGER AF INTERESSEDE PARTER OG KONSEKVENSANALYSER Kommissionen har ikke foretaget en konsekvensanalyse. Kommissionen har imidlertid efter undersøgelse af forskellige punkter og særlig Frankrigs anmodning haft kontakt med repræsentanter for de franske myndigheder med henblik på bedre at kunne vurdere baggrunden for anmodningen om udsættelse. 3. JURIDISKE ASPEKTER AF FORSLAGET Ifølge artikel 155, stk. 2, i TEUF har Rådet beføjelser til at vedtage iværksættelsen af aftaler, der indgås på EU-plan mellem arbejdsmarkedets parter på området lige muligheder for mænd og kvinder på arbejdsmarkedet og ligebehandling i arbejdet. Den franske anmodning om, at gennemførelsen udsættes til den 31. december 2018, er berettiget i lyset af den særlige økonomiske situation i det nye oversøiske departement Mayotte, som nødvendiggør en gradvis tilpasning af Mayottes lovgivning til den franske lovgivning og EU-lovgivningen samt en gradvis forøgelse af de sociale rettigheder med henblik på at undgå økonomisk destabilisering på øen, hvilket kunne blive resultatet af en ikke-gradvis forøgelse af de sociale rettigheder, og at sikre gradvis gennemførelse af ligebehandling, hvad angår forældreorlov. På dette grundlag foreslås det at ændre Rådets direktiv 2010/18/EU af 8. marts 2010, med henblik på at give Frankrig udsættelse med gennemførelsen af direktivet på Mayotte til den 31. december 2018. 2013/0189 (NLE) Forslag til RÅDETS AFGØRELSE om ændring af Rådets direktiv 2010/18/EU på grund af Mayottes ændrede status RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 155, stk. 2, under henvisning til forslag fra Europa-Kommissionen og ud fra følgende betragtninger: (1) Det Europæiske Råd har ved afgørelse 2012/419/EU[1] besluttet at ændre Mayottes status i forhold til Den Europæiske Union med virkning fra 1. januar 2014. Derfor vil Mayotte fra denne dato ikke længere være et oversøisk territorium, men en region i den yderste periferi, jf. artikel 349 og 355, stk. 1, i TEUF. EU-retten vil være gældende på Mayotte fra denne dato. Der bør træffes særlige foranstaltninger på grund af den særlige situation på Mayotte. (2) I betragtning af den særlige økonomiske og sociale situation på Mayotte, og især det faktum, at arbejdsmarkedet ikke er særlig udviklet, og at erhvervsfrekvensen er lav, er en yderligere udsættelse af ikrafttrædelsen af Rådets direktiv 2010/18/EU af 8. marts 2010 om iværksættelse af den reviderede rammeaftale vedrørende forældreorlov, der er indgået af BUSINESSEUROPE, UEAPME, CEEP og EFS, og om ophævelse af direktiv 96/34/EF[2] på sin plads for at sikre en gradvis gennemførelse af ligebehandling, hvad angår forældreorlov, og for ikke at destabilisere den økonomiske udvikling på øen, som gør det muligt at forbedre denne særlige situation. (3) Direktiv 2010/18/EU bør derfor ændres i overensstemmelse hermed — VEDTAGET DENNE AFGØRELSE: Artikel 1 I direktiv 2010/18/EU, artikel 3, stk. 2, indsættes som nyt afsnit: "For det franske oversøiske departement Mayotte gælder den yderligere udsættelse, som er omhandlet i første afsnit, indtil den 31. december 2018." Artikel 2 Denne afgørelse er rettet til Den Franske Republik. Udfærdiget i Bruxelles, den […]. På Rådets vegne Formand [1] EUT L 204 af 31.7.2012, s. 131. [2] EUT L 68 af 18.3.2010, s. 13.